NARIADENIE KOMISIE (ES) č. 859/2009
z 18. septembra 2009,
ktorým sa mení a dopĺňa nariadenie (ES) č. 244/2009 v súvislosti s požiadavkami na ekodizajn ultrafialového žiarenia nesmerových svetelných zdrojov pre domácnosť
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2005/32/ES zo 6. júla 2005 o vytvorení rámca na stanovenie požiadaviek na ekodizajn výrobkov využívajúcich energiu a o zmene a doplnení smernice Rady 92/42/EHS a smerníc Európskeho parlamentu a Rady 96/57/ES a 2000/55/ES (1), a najmä na jej článok 15 ods. 1,
so zreteľom na nariadenie Komisie (ES) č. 244/2009 z 18. marca 2009, ktorým sa vykonáva smernica Európskeho parlamentu a Rady 2005/32/ES v súvislosti s požiadavkami na ekodizajn nesmerových svetelných zdrojov pre domácnosť (2),
po porade s Konzultačným fórom pre ekodizajn,
keďže:
(1)
Na základe dôkazu predloženého po prijatí nariadenia (ES) č. 244/2009 nie je možné dodržať obmedzenia uvedené v tabuľke 5 nariadenia, ktoré sa týkajú ultrafialového žiarenia druhu UVC, pri volfrámových halogénových žiarovkách bez druhého plášťa svetelného zdroja (konkrétne pri halogénových žiarovkách so sieťovým napätím s päticou G9 a R7, ale ani pri halogénových žiarovkách s veľmi nízkym napätím). To by viedlo k zákazu týchto žiaroviek na vnútornom trhu od 1. septembra 2009.
(2)
O vyraďovaní žiaroviek s päticou G9 a R7 sa uvažuje iba v dlhodobom výhľade, pretože tieto žiarovky sa bežne používajú a v súčasnosti neexistuje nijaká vhodná náhrada, ktorá by sa hodila do svietidiel určených pre tieto žiarovky. V odôvodnení 21 nariadenia (ES) č. 244/2009 sa uvádza, že požiadavky opatrenia umožňujú, aby halogénové žiarovky s päticou G9 a R7 zostali na trhu počas obmedzeného časového obdobia. V nariadení sa neuvádza dĺžka tohto časového obdobia, nebolo však zámerom zakázať tieto žiarovky na základe žiarenia UVC od 1. septembra 2009, pokiaľ sú v súlade s ostatnými požiadavkami nariadenia.
(3)
V článku 15 smernice 2005/32/ES sa vyžaduje, aby požiadavky na ekodizajn neovplyvňovali funkčnosť z hľadiska užívateľa, aby nespôsobovali neprimerane vysoké náklady, aby nemali závažný negatívny dosah na konkurencieschopnosť priemyslu a aby sa zaviedli s prihliadnutím na príslušné právne predpisy Spoločenstva.
(4)
Je potrebné zabezpečiť, aby používanie žiaroviek uvedených na trh EÚ bolo bezpečné. Smernicou Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (3) (smernica o nízkom napätí) sa upravuje žiarenie elektrických zariadení určených na používanie s menovitým napätím v rozmedzí od 50 do 1 000 V pre striedavý prúd a od 75 do 1 500 V pre jednosmerný prúd. Obmedzenia pre UV žiarenie sú stanovené v príslušných harmonizovaných štandardoch pre volfrámové halogénové žiarovky (ako napríklad 12 V a 24 V) so sieťovým napätím a veľmi nízkym napätím, nie však pre kompaktné žiarivky. Smernicou Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (4) sa má zabezpečiť, aby žiarovky uvedené na trh boli bezpečné.
(5)
Je potrebné zabezpečiť súlad medzi nariadením (ES) č. 244/2009 a inými právnymi predpismi Spoločenstva, ktoré sa týkajú UV žiarenia nesmerových svetelných zdrojov pre domácnosť. Nariadenie (ES) č. 244/2009 by sa preto malo zodpovedajúcim spôsobom zmeniť a doplniť.
(6)
Opatrenia uvedené v tomto nariadení sú v súlade so stanoviskom výboru zriadeného podľa článku 19 ods. 1 smernice 2005/32/ES,
PRIJALA TOTO NARIADENIE:
Článok 1
Zmena a doplnenie nariadenia (ES) č. 244/2009
Príloha II k nariadeniu (ES) č. 244/2009 sa mení a dopĺňa tak, ako je uvedené v prílohe k tomuto nariadeniu.
Článok 2
Nadobudnutie účinnosti
Toto nariadenie nadobúda účinnosť prvým dňom po jeho uverejnení v Úradnom vestníku Európskej únie.
Uplatňuje sa od 1. septembra 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. septembra 2009